31998R0622
L 085/1
JURNALUL OFÍCIAL AL UNIUNII EUROPENE
REGULAMENTUL (CE) NR. 622/98 AL CONSILIULUI
din 16 martie 1998
privind asistența în favoarea statelor candidate în cadrul strategiei de preaderare, în special instituirea de parteneriate pentru aderare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 235,
având în vedere propunerea Comisiei (1),
având în vedere avizul Parlamentului European (2),
întrucât, în iunie 1993, Consiliul European de la Copenhaga a anunțat condițiile necesare pentru ca statele asociate din Europa Centrală și de Est care doresc să poată deveni membre ale Uniunii Europene; întrucât, în cadrul aplicării procedurii prevăzute la articolul O din Tratatul privind Uniunea Europeană au fost identificate dificultățile principale pe care aceste state le întâlnesc pentru a respecta condițiile menționate;
întrucât șefii de stat și de guvern, cu ocazia Consiliului European de la Amsterdam din 16 și 17 iunie 1997 au reiterat voința de a proceda la consolidarea strategiei de preaderare la Uniunea Europeană pentru a facilita pregătirea statelor candidate pentru aderare și a fost făcută o serie de propuneri pe această temă în „Agenda 2000” de către Comisie;
întrucât Consiliul European de la Luxemburg a declarat că noul instrument al parteneriatelor pentru aderare, care va fi stabilit după consultarea cu statele candidate din Europa Centrală și de Est, constituie axa esențială a strategiei de preaderare consolidată, mobilizând toate formele de asistență ale Comunității către statele candidate într-un cadru unic;
întrucât ar trebui ca asistența Comunității Europene în cadrul acestor parteneriate pentru aderare să se concentreze asupra dificultăților menționate și să se întemeieze pe principii, priorități, obiective intermediare și condiții precise;
întrucât aceste parteneriate, în special obiectivele lor intermediare, ar trebui să ajute fiecare stat să-și pregătească aderarea într-un cadru de convergență economică și socială și să dezvolte programul său național în vederea integrării acquis-ului, precum și un calendar relevant pentru punerea în aplicarea a acestuia;
întrucât este important să se gestioneze mai bine mijloacele financiare disponibile și în funcție de prioritățile care decurg din avizele Comisiei cu privire la cererile de aderare și din examinarea acestor avize în cadrul Consiliului;
întrucât asistența Comunității în cadrul strategiei de preaderare ar presupune aplicarea în statele interesate a programelor de ajutor adoptate în conformitate cu dispozițiile tratatelor; întrucât, în consecință, prezentul regulament nu va avea nici o implicație financiară;
întrucât asistența comunitară este subordonată respectării angajamentelor înscrise în acordurile europene și progreselor făcute spre îndeplinirea criteriilor de la Copenhaga;
întrucât programarea mijloacelor financiare de asistență comunitară va fi decisă în conformitate cu procedurile prevăzute de regulamentele referitoare la instrumentele financiare sau la programele corespunzătoare;
întrucât este necesar să se adopte de către Consiliu principiile, prioritățile, obiectivele intermediare și condițiile aplicabile fiecărui parteneriat individual pentru aderare până la 15 martie 1998, pentru a permite Comisiei să redacteze, până la sfârșitul lui 1998, primul din rapoartele periodice asupra progreselor făcute de fiecare stat candidat;
întrucât rolul jucat de organele instituite în cadrul acordurilor europene este esențial pentru garantarea punerii în aplicare și urmăririi corecte a acestor parteneriate pentru aderare;
întrucât aplicarea acestor parteneriate pentru aderare este de natură să contribuie la realizarea obiectivelor Comunității; întrucât tratatul nu prevede, pentru adoptarea prezentului regulament, alte atribuții decât cele de la articolul 235,
ADOPTĂ PREZENTUL REGULAMENT:
Articolul 1
În cadrul strategiei de preaderare consolidată, se instituie parteneriate pentru aderare pentru statele candidate din Europa Centrală și de Est. Fiecare parteneriat pentru aderare prevede un cadru unic care conține:
-
prioritățile pentru pregătirea pentru aderare, astfel cum rezultă din analiza situației fiecărui stat candidat, ținând seama de criteriile politice și economice și de obligațiile care decurg din calitatea de stat membru al Uniunii Europene, astfel cum sunt ele definite de Consiliul European;
-
mijloacele financiare pentru sprijinirea fiecărui stat candidat în punerea în aplicare a priorităților identificate în perioada prealabilă aderării.
Articolul 2
Consiliul, la propunerea Comisiei, decide cu majoritate calificată principiile, prioritățile, obiectivele intermediare și condițiile fiecăruia dintre parteneriatele pentru aderare, astfel cum vor fi ele prezentate statelor candidate, precum și adaptările semnificative ulterioare aplicabile acestora.
Articolul 3
Prezentul regulament nu are nici o implicație financiară. În cadrul strategiei de preaderare, asistența comunității este cea prevăzută în programele adoptate în conformitate cu dispozițiile tratatului.
În temeiul deciziilor luate de Consiliu în aplicarea articolului 2, programarea mijloacelor financiare ale asistenței acordate în cadrul parteneriatelor pentru aderare este stabilită în conformitate cu procedurile prevăzute de regulamentele referitoare la instrumentele financiare sau la programele corespunzătoare.
Articolul 4
Atunci când un element esențial pentru continuarea acordării ajutorului de preaderare lipsește, în special atunci când angajamentele înscrise în acordul european nu sunt respectate și/sau progresele în vederea realizării criteriilor de la Copenhaga sunt insuficiente, Consiliul, hotărând cu majoritate calificată la propunerea Comisiei, poate lua măsurile adecvate referitoare la orice ajutor de preaderare acordat unui stat candidat.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 martie 1998.